I 2014 beslagla Tollvesenet rekordmye syntetisk narkotika på vei inn i landet, og frykter dødsfall blant unge.

I 2014 gjorde Tollvesenet 35.000 beslag, hvor nesten 4000 er beslag av narkotika.

Frykter dødsfall

Tallene viser at det har vært en voldsom økning i beslag av syntetisk narkotika. Tollvesenet beslag hele 11 kilo, en dobling sammenlignet med 2013.

– Det er en skremmende utvikling. Økningen er såpass stor, og det ser bare ut til å fortsette, sier Per Wikøren, avdelingssjef ved ekspedisjon- og grensekontroll i tollregionen i Sør-Norge.

Folkehelseinstituttet opplyser at noen av stoffene er så potente at 0,1 gram kan være nok til 10.000 brukerdoser. Syntetisk narkotika er kjemisk fremstilt, hvor stoffet etterligner det opprinnelig stoffet.

– Vi tror hovedsakelig det er ungdommer som bestiller dette. Mye skjer via nett og sendes i post. Det gjør det vanskeligere for oss å fange opp. Dette er svært sterke stoffer og vi frykter dødsfall og avhengighet blant unge, sier Wikøren til TV 2.

Han sier økningen i beslag trolig henger sammen med at risikoen for å bli tatt for å importere syntetiske stoffer fortsatt anses som lav. Det betyr at stadig flere bestiller via nett, og dermed blir mer beslaglagt.

Har du erfaringer med syntetisk narkotika? Ta kontakt med vår journalist her. Du kan være anonym.

Uvitende foreldre

I 2015 vil Tollvesenet jobbe systematisk for å stanse mer av det som er på vei inn i landet.

– Vi vil satse enormt på det som skjer via nettet. Tollvesenet håper å plukke opp mer via post og samarbeide med de som distribuerer. Men vi er avhengig av å forstå smuglernes rutiner bedre, sier Wikøren.

Syntetisk narkotika er betraktelig sterkere enn de narkotiske stoffene vi kjenner fra tidligere. Det er rimeligere enn annen narkotika, og lettere tilgjengelig.

– Vi er svært bekymret for det som skjer på gutte- og pikerommet. Dette er sterke stoffer mange ikke vet noe om, sier Wikøren.

Det er Storbritannia som er det største avsenderlandet av syntetisk narkotika til Norge.

Smuglerne ligger foran

I 2014 beslagla Tollvesenet i Sør-Norge kun ett gram med heroin, mot 24.750 gram i 2013. For cannabis er tallene 73.738 gram mot hele 174.159 gram i 2013, i Sør-Norge.

– Vi har tatt altfor lite av de mest kjente narkotiske stoffene, deriblant heroin. Vi må erkjenne at det er for dårlig, sier Wikøren.

De organiserte smuglerne tar stadig i bruk nye metoder for å få stoffene inn i Norge.

– Smuglere ligger et hestehode foran oss, og vi må bli bedre i år, sier han.

På landsbasis beslagla Tollvesenet 620.000 liter alkohol, som er 125.000 liter mer enn i 2013. Mye av alkoholen kommer til Norge fra Polen, via Sverige.

– I tillegg til å stoppe mange ved grensen har vi vært mer på veiene og tatt folk der, sier Wikøren.